b'\n_START_ARTICLE_\nPietari II (Jugoslavia)\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nPietari II nousi valtaistuimelle 1934 is\xc3\xa4ns\xc3\xa4 salamurhan j\xc3\xa4lkeen. Valtionhoitajana toimi is\xc3\xa4n serkku, ruhtinas (knez) Paul. Kuningas ja h\xc3\xa4nen neuvonantajansa vastustivat natsi-Saksaa, mutta pelk\xc3\xa4siv\xc3\xa4t Hitlerin hy\xc3\xb6kk\xc3\xa4\xc3\xa4v\xc3\xa4n Jugoslaviaan, eik\xc3\xa4 Britannia voinut auttaa. Jugoslavia liittyi kolmisopimukseen Saksan kanssa._NEWLINE_27. maaliskuuta 1941 Pietari II julistettiin t\xc3\xa4ysi-ik\xc3\xa4iseksi, ja h\xc3\xa4n osallistui brittien tukemaan kaappaukseen sopimuksen solminutta hallitusta vastaan._NEWLINE_Operaatio Barbarossaan valmistautunut Saksa hy\xc3\xb6kk\xc3\xa4si samanaikaisesti Jugoslaviaan ja Kreikkaan. Muutamassa viikossa Saksa, Bulgaria, Unkari ja Italia valtasivat maan, ja se antautui lopullisesti 17. huhtikuuta. Jugoslavia jaettiin hy\xc3\xb6kk\xc3\xa4\xc3\xa4jien kesken, ja osasta muodostettiin itsen\xc3\xa4inen Kroatian nukkevaltio._NEWLINE_Pietari pakeni hallituksen kanssa maasta ensin Kreikkaan, Jerusalemiin ja Kairoon. H\xc3\xa4n saapui Englantiin kes\xc3\xa4kuussa 1941 ja liittyi moniin muihin maanpakolaishallituksiin. Pietari k\xc3\xa4vi koulunsa loppuun Cambridgen yliopistossa ja liittyi kuninkaallisiin ilmavoimiin._NEWLINE_Jugoslaviassa muodostui kaksi p\xc3\xa4\xc3\xa4asiallista kilpailevaa vastarintaliikett\xc3\xa4: kuningasmieliset \xc4\x8detnikit puolustusministeri Dra\xc5\xbea Mihailovi\xc4\x87in johdolla ja kommunistit Josip Broz Titon johtamina. Liittoutuneet tukivat aluksi Mihailovi\xc4\x87ia, mutta k\xc3\xa4\xc3\xa4nsiv\xc3\xa4t tukensa Titolle._NEWLINE_Kansalliskokous syrj\xc3\xa4ytti kuningas Pietari II:n sodan j\xc3\xa4lkeen 29. marraskuuta 1945, kun h\xc3\xa4n oli viel\xc3\xa4 maanpaossa. H\xc3\xa4n ei ikin\xc3\xa4 virallisesti luopunut kruunusta. Sodan j\xc3\xa4lkeen h\xc3\xa4n asettui Yhdysvaltoihin ja kuoli Denveriss\xc3\xa4, Coloradossa ep\xc3\xa4onnistuneen maksasiirron j\xc3\xa4lkeen. H\xc3\xa4nest\xc3\xa4 tuli ainoa eurooppalainen kuninkaallinen, joka on haudattu Yhdysvaltain maaper\xc3\xa4lle, Pyh\xc3\xa4n Savan luostariin Libertyvilleen, Illinoisiin. Tammikuussa 2013 Pietarin j\xc3\xa4\xc3\xa4nn\xc3\xb6kset kuitenkin siirrettiin Serbiaan ja uudelleenhaudattiin Oplenacin kuninkaalliseen mausoleumiin Topolan kaupungissa._NEWLINE_Pietarin poika Aleksandar Kara\xc4\x91or\xc4\x91evi\xc4\x87 vaatii edelleen Serbian kruunua. Pietarin edesmennyt veli, ruhtinas Tomislav Kara\xc4\x91or\xc4\x91evi\xc4\x87 oli edellinen kruununperij\xc3\xa4.'